30 Oktober is die 303de dag van die jaar in die Gregoriaanse kalender (304de in skrikkeljare). Daar volg nog 62 dae in die res van die jaar. 701 – Pous Johannes VI volg Pous Sergius I op. 942 – Pous Marinus II volg Pous Stefanus VIII (IX) op. 1119 – Pous Callixtus II ban Keiser Hendrik V en Teenpous Gregorius VIII uit die kerk. 1198 – Pous Innocentius III skryf ’n brief aan die stede Ancona, Assisi, Perugia en Spoleto, waarin hy die oppermag van die pous bevestig. 1470 – Die Graaf van Warwick herstel Hendrik VI van Engeland tot die troon tydens die Oorlog van die Rose. 1471 – Rodrigo Borgia (later Pous Alexander VI) word priester en kardinaal-biskop. 1682 – Pous Innocentius XI vaardig ’n edik uit waarin die Jode van Rome verbied word om geld uit te leen. 1831 – Nadat hy maande lank weggekruip het, word die Amerikaanse slaaf Nat Turner gevang en in hegtenis geneem vir die lei van ’n slawerebellie wat brutaal onderdruk is. 1899 – Tweede Vryheidsoorlog: Die Slag van Nicholsonsnek vind plaas. 1961 – Tsaar Bomba, ’n Sowjet-waterstofbom, word ontplof oor die Nowaja Zemlja in die Arktiese Oseaan; dit is die grootste kernwapen wat nog ontplof is. 1974 – By die Rumble in the Jungle-boksgeveg in Zaire slaan Muhammad Ali vir George Foreman uit. 1995 – Die Kanadese provinsie Quebec stem in ’n referendum ten gunste daarvan om deel te bly van Kanada.